b'\n_START_ARTICLE_\nBiserica de lemn Sf. Maria din Letca\n_START_PARAGRAPH_\nBiserica de lemn Sf. Maria din Letca, se afl\xc4\x83 \xc3\xaen localitatea omonim\xc4\x83 din jude\xc8\x9bul S\xc4\x83laj \xc8\x99i dateaz\xc4\x83 din anul 1665, an \xc3\xaenscris \xc3\xaen dreapta portalului de intrare. Aceast\xc4\x83 biseric\xc4\x83 este cunoscut\xc4\x83 \xc8\x99i sub numele de biserica iobagilor, ceea ce indic\xc4\x83 o \xc3\xaemp\xc4\x83r\xc8\x9bire anterioar\xc4\x83 a comunit\xc4\x83\xc8\x9bii dup\xc4\x83 statutul social, distinc\xc8\x9bie \xc3\xaent\xc3\xa2lnit\xc4\x83 \xc3\xaen mai multe a\xc8\x99ez\xc4\x83ri din nordul Transilvaniei. Biserica de lemn a iobagilor din Letca se afl\xc4\x83 pe noua list\xc4\x83 a monumentelor istorice sub codul LMI: SJ-II-m-B-20251._NEWLINE_\xc3\x8en Letca a existat \xc8\x99i o a doua biseric\xc4\x83 de lemn, a nobililor (unit\xc4\x83), mutat\xc4\x83 \xc3\xaen 1991 la Oradea. Din 1992 exist\xc4\x83 \xc3\xaen sat o biseric\xc4\x83 de zid, care a preluat \xc3\xaen mare m\xc4\x83sur\xc4\x83 func\xc8\x9bia celor de lemn.\n_START_SECTION_\nIstoric\n_START_PARAGRAPH_\nInscrip\xc8\x9bia \xc3\xaen chirilice de deasupra intr\xc4\x83rii: "Aceast\xc4\x83 sf(\xc3\xa2)nt\xc4\x83 besearec\xc4\x83 ou f\xc4\x83cut Iacob Iona\xc8\x99c \xc8\x99i cu popa V\xc4\x83siiu \xc3\xaen ani Domnului 1665 m\xc8\x9b (luna) mar(tie) 11 dn (zile)", surprinde momentul final, cel al consacr\xc4\x83rii construc\xc8\x9biei. Din aceast\xc4\x83 afirma\xc8\x9bie nu se poate stabili cu precizie dac\xc4\x83 ace\xc8\x99tia au fost ctitorii sau me\xc8\x99terii construc\xc8\x9biei, dar, \xc3\xaen lipsa titlului de me\xc8\x99ter, se poate \xc3\xaenclina spre prima variant\xc4\x83._NEWLINE_Biserica a fost pictat\xc4\x83 pe interior \xc3\xaen jurul anilor 1806 - 1807, anii preciza\xc8\x9bi de literatura de specialitate neput\xc3\xa2nd fi verifica\xc8\x9bi datorit\xc4\x83 faptului c\xc4\x83 inscrip\xc8\x9bia care data pictura nu se mai p\xc4\x83streaz\xc4\x83. Astfel, istoricul de art\xc4\x83 Marius Porumb aminte\xc8\x99te inscrip\xc8\x9bia citit\xc4\x83 de Nicolae Iorga la \xc3\xaenceputul secolului XX: "Acias(t)\xc4\x83 beseric\xc4\x83 s-au zugr\xc4\x83vit... \xc8\x99i s-au scris de...Pricop Zugravu, leat 1806". Istoricul de art\xc4\x83 Ioana Cristache-Panait a atribuit aceluia\xc8\x99 zugrav \xc8\x99i pictarea iconostasului \xc8\x99i a u\xc8\x99ilor \xc3\xaemp\xc4\x83r\xc4\x83te\xc8\x99ti. Pe acestea din urm\xc4\x83 se poate citi inscrip\xc8\x9bia: "Aceste zvere le au pl\xc4\x83tit robul lui Dumnezeu Fericean Nechit\xc4\x83". \xc3\x8entreaga pictura mural\xc4\x83 este \xc3\xaen mare parte distrus\xc4\x83 de intemperii, nu doar \xc3\xaenscrisul care o data. Restaur\xc4\x83rile prin care a trecut biserica, ultima opera\xc8\x9biune de acest fel \xc3\xaencheindu-se \xc3\xaen anul 2009 iar cea de dinaintea acesteia av\xc3\xa2nd loc spre sf\xc3\xa2r\xc8\x99itul deceniului al \xc8\x99aptelea al secolului trecut, dau posibilitatea p\xc4\x83str\xc4\x83rii \xc8\x99i pentru viitor, m\xc4\x83car par\xc8\x9bial, a frumoasei picturi interioare a bisericii.\n_START_SECTION_\nTr\xc4\x83s\xc4\x83turi\n_START_PARAGRAPH_\nMica biseric\xc4\x83 de lemn, cu lungimea de aprox. 8,75 m \xc8\x99i l\xc4\x83\xc8\x9bimea de aprox. 4,10 m, aflat\xc4\x83 \xc3\xaen centrul satului se remarc\xc4\x83 prin planul s\xc4\x83u simplu, dreptunghiular cu absida altarului spre r\xc4\x83s\xc4\x83rit, nedecro\xc8\x99at\xc4\x83, poligonal\xc4\x83 cu trei laturi. Intrarea \xc3\xaen biseric\xc4\x83 se face pe latura de sud. Intrarea duce spre pronaosul bisericii. Picioarele turnului clopotni\xc8\x9b\xc4\x83 coboar\xc4\x83 p\xc3\xa2n\xc4\x83 \xc3\xaen pronaos, a\xc8\x99ez\xc3\xa2ndu-se pe l\xc3\xa2ng\xc4\x83 pere\xc8\x9bii acestuia. Prin intermediul unui orificiu, practicat \xc3\xaen mijlocul tavanului de sc\xc3\xa2nduri al pronaosului, cu ajutorul unei fr\xc3\xa2nghii pot fi ac\xc8\x9bionate clopotele aflate \xc3\xaen turn. Tot din pronaos se poate ajunge \xc3\xaen podul bisericii prin intermediul unei sc\xc4\x83ri scobite din trunchiul unui copac. Acela\xc8\x99i timp de scar\xc4\x83 mai poate fi \xc3\xaent\xc3\xa2lnit \xc8\x99i la biserica de lemn din No\xc8\x9big. Trecerea din pronaos spre naos se face prin intermediul unei u\xc8\x99i ce avea at\xc3\xa2t ancadramentul c\xc3\xa2t \xc8\x99i foaia, c\xc3\xa2ndva frumos decorat\xc4\x83 cu pictur\xc4\x83. Din p\xc4\x83cate deteriorarea picturii face ca scenele pictate s\xc4\x83 fie destul de greu de recunoscut. Cu toate acestea deasupra intr\xc4\x83rii \xc3\xaen naos este prezentat\xc4\x83 scena Schimb\xc4\x83rii la fa\xc8\x9b\xc4\x83. De remarcat faptul c\xc4\x83 peretele desp\xc4\x83r\xc8\x9bitor dintre naos \xc8\x99i pronaos este compact, nefiind practicate \xc3\xaen acesta orificii pentru audierea slujbei de c\xc4\x83tre cei afla\xc8\x9bi \xc3\xaen pronaos. Naosul este acoperit cu o bolt\xc4\x83 semicilindric\xc4\x83. \xc3\x8en aceast\xc4\x83 \xc3\xaenc\xc4\x83pere programul iconografic este dominat de scene din via\xc8\x9ba domnului nostru Isus Hristos. Patimile M\xc3\xa2ntuitorului ocup\xc4\x83 zona median\xc4\x83 a \xc3\xaen\xc4\x83l\xc8\x9bimii naosului. Pe timpanul de vest, cu care se \xc3\xaencheie bolta naosului, sunt prezentate o serie de scene descrise \xc3\xaen Vechiul Testament, scene cum ar fi Facerea lui Adam, Ispitirea lui Adam \xc8\x99i Eva de c\xc4\x83tre diavol sau Izgonirea lui Adam \xc8\x99i Eva din Rai._NEWLINE_O imagine mai pu\xc8\x9bin \xc3\xaent\xc3\xa2lnit\xc4\x83, ce face trimitere la textul Apocalipsei, se afl\xc4\x83 reprezentat\xc4\x83 la ie\xc8\x99irea din naos spre pronaos. Un balaur, ro\xc8\x99u, cu \xc8\x99apte capete cu coarne, cu labe cu ghiare \xc8\x99i coad\xc4\x83 foarte lung\xc4\x83 este \xc3\xaenc\xc4\x83lecat de un personaj - probabil feminin ce are \xc3\xaen fiecare m\xc3\xa2n\xc4\x83 c\xc4\x83te un obiect. \xc3\x8en m\xc3\xaena st\xc3\xa2ng\xc4\x83 poart\xc4\x83 probabil o sabie iar \xc3\xaen cea st\xc3\xa2ng\xc4\x83 un potir. Dup\xc4\x83 coada cea lung\xc4\x83 a balaurului sunt reprezentate stele albastre \xc8\x99i ro\xc8\x99ii. \xc3\x8env\xc4\x83\xc8\x9b\xc4\x83tura sfin\xc8\x9bilor p\xc4\x83rin\xc8\x9bi ai Bisericii, cu privire la aceast episod din Sf\xc3\xa2nta Scriptur\xc4\x83 ne spune: "\xc3\x8en aceast\xc4\x83 ar\xc4\x83tare a balaurului nu se poate vedea altceva dec\xc3\xa2t \xc8\x99arpele cel din vechime, numit diavolul sau satana...Culoarea ro\xc8\x99ie \xc3\xaenchipuie cruzimea sa cea \xc3\xaensetat\xc4\x83 de s\xc3\xa2nge; cele \xc8\x99apte capete \xc3\xaenchipuie viclenia sa cea mare, ca fiind potrivnic\xc4\x83 celor \xc8\x99apte duhuri ale lui Dumnezeu - darurile Sf\xc3\xa2ntului Duh; cele zece coarne sunt t\xc4\x83ria \xc8\x99i puterea lui ce sunt \xc3\xaendreptate \xc3\xaempotriva celor zece porunci ale Legii lui Dumnezeu. Prin aceste stele pe care diavolul le trage \xc3\xaen c\xc4\x83derea sa dup\xc4\x83 sine, t\xc3\xa2lcuitorii \xc3\xaen\xc8\x9beleg pe \xc3\xaengerii cei c\xc4\x83zu\xc8\x9bi sau pe demoni...". Imaginea, \xc3\xaen care personajul \xc3\xaencalec\xc4\x83 balaurul, este \xc3\xaen fond \xc3\xaenc\xc4\x83 o reprezentare a luptei dintre bine \xc8\x99i r\xc4\x83u, c\xc3\xa2\xc8\x99tig de cauz\xc4\x83 av\xc3\xa2nd din cele din urm\xc4\x83 binele. Diavolul, reprezentat ca balaur este \xc3\xaenc\xc4\x83lecat, deci controlat - sub st\xc4\x83p\xc3\xa2nirea personajului feminin ce \xc8\x9bine \xc3\xaen m\xc3\xa2ini obiecte ce fac trimitere la putere, dreptate (sabia) \xc8\x99i credin\xc8\x9b\xc4\x83, Isus Hristos (potirul)._NEWLINE_Trecerea din naos \xc3\xaen absida altarului se face prin cele dou\xc4\x83 spa\xc8\x9bii \xc8\x99i anume u\xc8\x99ile imp\xc4\x83r\xc4\x83te\xc8\x99ti, respectiv u\xc8\x99ile diacone\xc8\x99ti. U\xc8\x99ile \xc3\xaemp\xc4\x83r\xc4\x83te\xc8\x99ti, aflate spre dreapta, p\xc4\x83streaz\xc4\x83 \xc3\xaen partea drapta-jos textul ce aminte\xc8\x99te numele donatorului. Datorit\xc4\x83 amplas\xc4\x83rii unei stinghii de lemn ce ajut\xc4\x83 la \xc3\xaenchiderea u\xc8\x99ilor, c\xc3\xa2teva din primele litere din unele cuvinte au fost acoperite dar chiar \xc8\x99i a\xc8\x99a inscrip\xc8\x9bia poate fi relativ u\xc8\x99or citit\xc4\x83. Absida altarului, este acoperit\xc4\x83 de o bolt\xc4\x83 de forma unui semitrunchi de con. Pere\xc8\x9bii absidei, decora\xc8\x9bi \xc8\x99i ace\xc8\x99tia cu pictur\xc4\x83, au suferit din cauza intemperiilor. Cu toate acestea se pot distinge chipurile unor sfin\xc8\x9bi ierarhi ai bisericii, printre ace\xc8\x99tia amintind pe Sf\xc3\xa2ntul Grigore Teologul._NEWLINE_Edificiul este ad\xc4\x83postit sub un acoperi\xc8\x99 unitar. Turnul clopotni\xc8\x9b\xc4\x83 str\xc4\x83punge acoperi\xc8\x99ul \xc3\xaen partea sa vestic\xc4\x83, deasupra pronaosului. Av\xc3\xa2nd foi\xc8\x99or l\xc4\x83rgit, cu galerie deschis\xc4\x83, turnul clopotni\xc8\x9b\xc4\x83 este acoperit de o fle\xc8\x99\xc4\x83 ascu\xc8\x9bit\xc4\x83, \xc3\xaen v\xc3\xa2rful c\xc4\x83reia se afl\xc4\x83 o cruce metalic\xc4\x83. Coama acoperi\xc8\x99ului, deasupra altarului poart\xc4\x83 un mic turnule\xc8\x9b, cu rol decorativ. \xc8\x98i acesta, la r\xc3\xa2ndul s\xc4\x83u, are o cruce metalic\xc4\x83 \xc3\xaen v\xc3\xa2rf.'